天寶九載，妃復得譴還外第，國忠謀於吉溫。溫因見帝曰︰「婦人過忤當死，然何惜宮中一席廣為鈇鑕地，更使外辱乎。」帝感動，輟食，詔中人張韜光賜之。妃因韜光謝帝曰︰「妾有罪當萬誅，然膚髮外皆上所賜，今且死，無以報。」引刀斷一繚髮奏之，曰︰「以此留訣。」帝見駭惋，遽召入，禮遇如初。因又幸秦國及國忠第，賜兩家鉅萬。國忠既遙領劍南，每十月，帝幸華清宮，五宅車騎皆從，家別為隊，隊一色，俄五家隊合，爛若萬花，川谷成錦繡，國忠導以劍南旗節。遺鈿墮舄，瑟瑟璣琲，狼藉於道，香聞數十里。